**Tres centres docents de la UPC, reconeguts per l'Ajuntament de Barcelona com a entitats centenàries**

**L'Ajuntament de Barcelona ha atorgat la distinció d'Entitat Centenària del 2022 a l'Escola Tècnica Superior d'Arquitectura de Barcelona (ETSAB), a l'Escola Tècnica Superior d'Enginyeria de Barcelona (ETSEIB) i a la Facultat de Nàutica de Barcelona (FNB) de la UPC, en reconeixement a la seva antiguitat i trajectòria a la ciutat.**

El Plenari del Consell Municipal de l'Ajuntament de Barcelona ha atorgat 97 distincions per a entitats i institucions centenàries de la ciutat, una nova distinció anual per reconèixer la trajectòria d'aquelles entitats que tinguin cent anys o més i una acreditada vinculació amb Barcelona.

La distinció a l'[Escola Tècnica Superior d'Arquitectura de Barcelona (ETSAB)](https://etsab.upc.edu/ca), l'[Escola Tècnica Superior d'Enginyeria de Barcelona (ETSEIB)](https://etseib.upc.edu/ca)i la [Facultat de Nàutica de Barcelona (FNB)](https://www.fnb.upc.edu/) de la UPC per part de l'Ajuntament reconeix l'arrelament d'aquests centres docents a la ciutat des de la seva creació.

**L'ETSAB, pionera en l'ensenyament de l'arquitectura**

**Fundada el 1875** sota el nom d'Escuela Provincial de Arquitectura de Barcelona, **l'ETSAB és l'escola d'arquitectura més antiga de Catalunya i la segona d'Espanya**. El seu origen es remunta al 1817, amb la Classe d'Arquitectura creada per l'arquitecte Antoni Cellers i Azcona a l'Escola de Nobles Arts Llotja. L'actual edifici de l'escola al Campus Diagonal-Sud, creat per Josep Maria Segarra, es va posar en marxa el 1961. Deu anys més tard, s'integrava a la Universitat Politècnica de Barcelona (UPB), l'origen de l'actual UPC.

Actualment, l'ETSAB compta amb**més de 2.500 estudiants i més de 300 docents**. Ofereix **dues titulacions de grau, tres de màster universitari i set programes de doctorat**. Compta amb **19 grups de recerca**, que abasten tots el camps d’investigació relacionats amb l’arquitectura i l'urbanisme. L'escola lidera, a més, l'ensenyament de paisatgisme a Espanya, i es manté en constant col·laboració amb les escoles més reconegudes del món. Per les seves aules han passat arquitectes de renom internacional com Antoni Gaudí,  Josep Puig i Cadafalch, Oriol Bohigas, Ricardo Bofill o Enric Miralles.

Com a centre de referència internacional, l'ETSAB està reconeguda pel seu prestigi i la qualitat docent. En l'àmbit d'Arquitectura i Entorn Construït, la UPC ocupa el lloc 19 del món, el 8 d'Europa i el primer d'Espanya, als QS World University Rankings by Subject 2022.

**L'ETSEIB, formant enginyers i enginyeres industrials des del 1851**

L'ETSEIB **es va crear l'any 1851**, amb el nom inicial d'Escuela Industrial Barcelonesa, que integrava les càtedres tècniques i científiques que la Junta de Comerç havia anat creant des de l'any 1769. De totes les escoles industrials creades a Espanya en aquella data, només la de Barcelona ha continuat funcionant ininterrompudament fins a l'actualitat. Les classes s'impartien a l'antic convent de Sant Sebastià, a prop de la Llotja, fins que l'any 1873 l'Escola es trasllada a l'edifici històric de la Universitat de Barcelona a la plaça Universitat. L'any 1927, passa a ocupar part de l'antiga fàbrica de Can Batlló, al carrer Urgell. Finalment, el 1964 es trasllada a l'edifici actual del Campus Diagonal-Sud. I el 1971 s'integra a la Universitat Politècnica de Barcelona (UPB).

L'ETSEIB compta en l'actualitat amb **més de 3.000 estudiants i més de 350 docents**. Imparteix **dos graus, 14 màsters universitaris i 7 dobles titulacions de màster, a més de 14 programes de doctorat** vinculats a diversos camps de l'enginyeria industrial. Destaca la seva activitat investigadora, amb **40 grups de recerca i dos instituts universitaris de recerca**.

**L'FNB, la primera de l'Estat en la seva especialitat**

**Creada el 1769** a iniciativa del pilot d'altura Sinibald de Mas, la Facultat de Nàutica de Barcelona és el centre més antic de la UPC i la facultat més antiga de l’Estat en la seva especialitat. Inicialment va rebre el nom d'Escola de Nàutica de Barcelona i es va instal·lar en un edifici situat a la Barceloneta. Després de passar per diferents ubicacions, finalment, l'any 1932,  va ocupar l'edifici actual de Pla del Palau, obra dels arquitectes Adolf Florensa i Joaquim Vilaseca, que es va construir especialment per allotjar aquest centre. L'any 1861, va passar a denominar-se Escola Professional de Nàutica, i el 1872, Escola Provincial de Nàutica. L'FNB ha format part de diverses institucions al llarg de la seva història, fins que el 1990 va quedar integrada a la UPC.

Actualment, **prop de 800 estudiants** cursen alguna de les titulacions que ofereix l'FNB, que compta amb **una cinquantena de docents**. Ofereix **tres titulacions de grau, una doble titulació de grau, tres màsters universitaris i un programa de doctorat**. En l'àmbit de la recerca, destaca la creació, l'any 2008, del Centre d'Investigació Naval i Marítima (CIMNAR), promogut per la Facultat, en col·laboració amb el [Laboratori d'Enginyeria Marítima (LIM-UPC)](https://lim.upc.edu/ca) i el [Centre Internacional de Mètodes Numèrics en l'Enginyeria (CIMNE)](https://www.cimne.com/).

L'FNB va rebre l'any 2019 la Creu de Sant Jordi de la Generalitat de Catalunya per la seva contribució formativa i docent de qualitat reconeguda. Així mateix, l'Ajuntament de Barcelona li va atorgar la Medalla d'or al mèrit científic al 2020.

**Altres escoles UPC amb arrels històriques**

Els centres docents de la UPC, amb un fort arrelament històric al territori, han estat protagonistes i testimonis dels canvis socials i tecnològics experimentats al llarg del darrer segle a Catalunya. La creació d'aquestes escoles va estar fortament lligada a la necessitat de creixement de la indústria i al desenvolupament econòmic i urbanístic propi de les societats del segle XIX.  
  
Entre les escoles centenàries de la UPC a Barcelona destaca també l'Escola d'Enginyeria Agroalimentària i de Biosistemes de Barcelona (EEABB), que **es va crear el 1911, promoguda per Enric Prat de la Riba**, en aquell moment president de la Diputació Provincial de Barcelona, com a Escola Superior d'Agricultura de Barcelona (ESAB). L'Escola es va instal·lar en els seus inicis en un nou edifici de la fàbrica Batlló, a l'actual recinte de l'Escola Industrial de Barcelona, on disposava de deu hectàrees de camps d'experimentació. Actualment, el centre, que va canviar el nom pel d'[Escola d'Enginyeria Agroalimentària i de Biosistemes de Barcelona (EEABB)](https://eeabb.upc.edu/ca), està integrada al Campus del Baix Llobregat, a Castelldefels, on s'ubica des de l'any 2005.  
  
En la resta de campus de la UPC, un altre exemple d'escola amb arrels centenàries és l'[Escola Superior d’Enginyeries Industrial, Aeroespacial i Audiovisual de Terrassa (ESEIAAT)](https://eseiaat.upc.edu/ca), fruit de la integració, el 2015, de l’Escola d’Enginyeria de Terrassa (EET), que **va iniciar la seva activitat el 1901**, i l’Escola Tècnica Superior d’Enginyeries Industrial i Aeronàutica de Terrassa (ETSEIAT), **creada el 1904**. Tot i que ambdues escoles ocupaven inicialment diferents edificis, van acabar compartint seu al Palau d'Indústries, l'edifici modernista creat per l'arquitecte Lluís Muncunill al carrer Colom, número 1, de Terrassa, seu actual de l'ESEIAAT.

D'altra banda, **el 1881, naixia a Vilanova i la Geltrú**, l'Escola d'Arts i Oficis, predecessora de l'Escola Superior i Elemental d'Indústries, creada l'any 1901, origen de l'actual [Escola Politècnica Superior d'Enginyeria de Vilanova i la Geltrú (EPSEVG)](https://www.epsevg.upc.edu/ca). El 1**960 s'inaugurava l'edifici actual**, just davant de la Biblioteca Museu Víctor Balaguer, figura política influent de l'època que va contribuir a la promoció de l'escola en els seus inicis.

També té arrels històriques l'[Escola Politècnica Superior d'Enginyeria de Manresa (EPSEM)](https://www.epsem.upc.edu/ca), que va iniciar la seva **activitat l’any 1942** com a Escola de Capatassos Facultatius de Mines. L’any 1957 va passar a anomenar-se Escuela Técnica de Peritos de Minas y Fábricas Mineralúrgicas i, l'any 1964, Escuela de Ingeniería Técnica Minera.